钦定古今图书集成/理学汇编/学行典/第166卷 > 赵复
## 钦定古今图书集成/理学汇编/学行典/第166卷 > 赵复

按《元史赵复传》：“复字仁甫，德安人也。太宗乙未岁，命
太子阔出帅师伐宋，德安以尝逆战，其民数十万皆
俘戮无遗。时杨惟中行中书省军前，姚枢奉诏即军
中求儒、道、释、医、卜士，凡儒生挂俘籍者，辄脱之以归，
复在其中，枢与之言，信奇士，以九族俱残，不欲北，因
与枢诀。枢恐其自裁，留帐中共宿。既觉月色皓然，惟”
寝衣在，遽驰马周号，积尸闲无有也。行及水际，则见
复已被发徒跣，仰天而号，欲投而未入。枢晓以“徒死
无益，汝存则子孙或可以传绪百世，随吾而北，必可
无他。”复强从之。先是，南北道绝，载籍不相通。至是，复
以所记程、朱所著诸经传注，尽录以付枢。自复至燕，
学子从者百馀人。世祖在潜邸，尝召见，问曰：“我欲取
宋，卿可导之乎？”对曰：“宋，吾父母国也，未有引他人以
伐吾父母者。”世祖悦，因不强之仕。惟中闻复论议，始
嗜其学。乃与枢谋建太极书院，立周子祠，以二程、张、
杨、游、朱六君子配食。选取遗书八千馀卷，请复讲授。
其中。复以周、程而后，其书广博，学者未能贯通，乃原
羲、农、尧、舜所以继天“立极，孔子、颜、孟所以垂世立教，
周、程、张、朱氏所以发明绍续者，作《传道图》，而以书目
条列于后。别著《伊洛发挥》以标其宗旨。朱子门人散
在四方，则以见诸登载与得诸传闻者，共五十有三
人，作《师友图》，以寓私淑之志。又取伊尹、颜渊言行作
《希贤录》，使学者知所向慕，然后求端，用力之方备矣。”
枢既退隐苏门，乃即复传其学，由是许衡、郝经、刘因
皆得其书而尊信之，北方知有程、朱之学自复始。复
为人乐易而耿介，虽居燕不忘故土，与人交尤笃分
谊。元好问文名擅一时，其南归也，复赠之言，以“博溺
心末丧本”为戒，以自修读《易》求文王、孔子之用心为
勉，其爱人以德类若此。复家江汉之上，以江汉自号，
学者称之曰“江汉先生。”